Saracens F.C.

Saracens er et profesjonelt rugby union-lag fra Nord-London, England.  De spiller i den øverste divisjonen Premiership Rugby og deres hjemmebane er StoneX Stadium som ligger i bydelen Barnet.


== Historie ==
Saracens ble stiftet i 1876 av Old Boys of the Philological School i Marylebone, London.  De slo seg sammen med nabo-klubben Crucaders to år senere.  Det var en liten klubb, men de spilte flere kamper mot de største lagene i England.  I 1970-årene kom de helt til semifinalen i Anglo-Welsh Cup.  Den største kampen de spilte var i 1971 mot et lag satt sammen av landslagsspillere og det kom 5000 tilskuere, noe som var rekord i Nord-London.De ble med i Courage League da det startet opp i 1987 og vant andre divisjon i 1989 etter å ha vunnet alle kampene. Neste sesong overrasket de alle med å komme på fjerdeplass i den øverste divisjonen.  I 1992-93 ble ligaen omstrukturert og Saracens rykket ned til andre divisjon.
I november 1995 overtok Nigel Wray klubben og klubben fikk større økonomiske muskler.  De flyttet og leide banen til fotballklubben Enfield i Nord-London.  De hentet inn flere utenlandske toppspillere, blant annet Francois Pienaar som var kaptein på Sør- Afrika da de vant VM-gull i Verdensmesterskapet i rugby union 1995.  Deres første større trofé kom i 1998 da de vant cupen for walisiske og engelske lag.  Utover 1990- og 2000-tallet fortsatte de å hente inn utenlandske spillere, men det var først i 2010-11 sesongen at de vant sluttspillet.  Saracens hadde da etablert seg som et av de beste lagene i England og kom på fjerdeplass eller bedre i serien mellom 2009-09 og 2015-16.  I 2013-14 sesongen kom de til finalen i sluttspillet i Premiership Rugby og Heineken Cup, men tapte begge finalene.  I 2014-15 vant de derimot både sluttspillfinalen og cupen.  2015-16 ble lagets beste sesong noensinne da de vant European Rugby Champions Cup (ERCC) ved å slå det franske laget Racing 92 21-9 i finalen.  To uker senere vant de sluttspillfinalen for andre år på rad da de slo Exeter Chiefs 28-20.
I 2017 vant de ERCC for andre året på rad da de slo franske Clermont 28-17 i finalen.
I 2018 vant de igjen sluttspillet i Premiership og i 2019 vant de igjen «the double» da de vant både ERCC ved å slå irske Leinster Rugby 20-10 i finalen og det hjemlige ligaen da de beseiret Exeter Chiefs for tredje gang i finalen; denne gangen 37-34.
I november 2019 ble klubben trukket 35 poeng i serien og gitt en bot på 5,36 millioner pund (ca 55 millioner kroner) for brudd på begrensninger av spillerlønninger.  Ligaen har per 2019 et lønnstak på 7 millioner pund for hver klubb med enkelte unntak for regelen.  Klubbens eier Nigel Wray har over flere sesonger samarbeidet med spillere i deres firmaer, men dette ble regnet som en del av lønningene og dermed brudd på reglene. Klubben mister ikke noen titler fra tidligere sesonger.  18. januar 2020 ble klubben dømt til nedrykk fra øverste divisjon ved sesongslutt og må spille 2020-2021 sesongen på andre nivå.  Premiership Rugby begrunnet avgjørelsen med at klubben ikke har gjort nødvendige tiltak for å få ned lønningene siden de ble dømt i november. Klubben aksepterte dommen uten å anke. 
Flere spillere forlot klubben, noen permanent og andre på lån til andre klubber for å få ned lønnsutgiftene. De tapte den første kampen i nest øverste divisjon, men vant de resterende 8 kampene. De vant play-off finalen 60-0 og 57-15 over Ealing Trailfinders over to kamper og rykket dermed opp til øverste divisjon igjen.Saracens har etablert samarbeid med rugbyklubber i flere andre byer, blant annet Moskva, Abu Dhabi, Kuala Lumpur, São Paolo og Seattle.


== Hjemmebaner gjennom historien ==

De hadde ni forskjellige baner inntil de startet med å spille på banen Bramley Road ved 1939-40 sesongen.  På grunn av andre verdenskrig, fikk de ikke spille kamper der før i 1945.  I 1995 og delte stadion med fotballklubben Enfield FC i Nord-London.  Fra 1997-98 sesongen delte de bane med Watford FC og spilte på Vicarage Road med kapasitet på 22.000, noe som var et stort sprang fra deres tidligere fasiliteter.  Watford brukte en klausul i kontrakten og Saracens måtte finne en ny hjemmebane for 2011-12 sesongen.  Etter å ha sjekket flere steder, annonserte de i november 2010 at de var i forhandlinger med bydelen Barnet om å utvikle friidretts-stadionet Barnet Copthall.  Dette skulle da utvides til en tilskuerkapasitet på 10.000 og ha kunstgress som første rugbyklubb i England.  Saracens fikk lov til å leie banen av Watford FC en ekstra sesong.  I starten av 2012-13 sesongen spilte Saracens de første kampene på fem forskjellige stadioner; Twickenham Stadium, Wembley Stadium, Stadium:mk, Vicarage Road og King Baudouin Stadium.  Den første offisielle kampen spilte de på sin nye stadion 16. februar 2013.
Saracens har også flyttet flere kamper til Wembley Stadium og har mellom 2009 og 2017 spilt 13 kamper der, de senere årene bare mot Harlequins.  28. mars 2015 satte de verdensrekord der i antall tilskuere på en seriekamp i rugby union da 84.068 så deres kamp mot Harlequin F.C.. I 2018 og 2019 spilte de kampene mot Harlequins på London Stadium og i 2019 inngikk de en avtale på fem år om å spille én kamp i sesongen på fotballaget Tottenham  sin nye stadion i stedet for Wembley..


== Meritter ==
Premiership Rugby
Mester: 2010-11, 2014-15 2015-16, 2017-18, 2018-19
Andreplass: 1997-98, 2009-10, 2013-14
European Rugby Champions Cup
Mester: 2015-16, 2016-2017, 2018-19
Heineken Cup
Andreplass: 2013-14
Anglo-Welsh Cup
Mester: 1997-98, 2014-15


== Referanser ==


== Eksterne lenker ==
(en) Offisielt nettsted 
(en) Saracens F.C. – kategori av bilder, video eller lyd på Commons